UBE วางเป้ารายได้ปีนี้โต 20% ปรับพอร์ตธุรกิจสร้าง New S-Curve มุ่งขายสินค้ามูลค่าสูง
UBE วางเป้ารายได้ปีนี้โต 20% ปรับพอร์ตธุรกิจสร้าง New S-Curve มุ่งเน้นขายสินค้ามูลค่าสูง-เดินหน้าทำการตลาดฟลาวมันสำปะหลัง เจาะกลุ่มคนแพ้กลูเตน วางงบลงทุนปี 65 ไม่ต่ำกว่า 1,400-1,500 ล้านบาท
UBE วางเป้ารายได้ปีนี้โต 20% ปรับพอร์ตธุรกิจสร้าง New S-Curve มุ่งเน้นขายสินค้ามูลค่าสูง-เดินหน้าทำการตลาดฟลาวมันสำปะหลัง เจาะกลุ่มคนแพ้กลูเตน วางงบลงทุนปี 65 ไม่ต่ำกว่า 1,400-1,500 ล้านบาท
24 ก.พ. 2565

นางสาวสุรียส โควสุรัตน์ รองกรรมการผู้จัดการใหญ่ บริษัท อุบล ไบโอ เอทานอล จำกัด (มหาชน) (บริษัทฯ) หรือ UBE ผู้ผลิตและจำหน่ายผลิตภัณฑ์แปรรูปจากมันสำปะหลังรายใหญ่ของประเทศไทย เปิดเผยว่า บริษัทฯ วางเป้าหมายรายได้ปี 2565 เติบโตไม่ต่ำกว่า 15-20% โดยมีแผนปรับพอร์ตธุรกิจขยายไปสู่ผลิตภัณฑ์ปลายน้ำที่มีมูลค่าสูง เพื่อผลักดันยอดขาย โดยที่ผ่านมาบริษัทฯได้เริ่มวางจำหน่ายผลิตภัณฑ์ฟลาวมันสำปะหลัง เจาะตลาดคนแพ้กลูเตน (Gluten-free) ภายใต้แบรนด์ Tasuko วางจำหน่ายผ่านช่องทางออนไลน์และในร้านค้าชั้นนำทั่วประเทศ ซึ่งได้ผลตอบรับจากกลุ่มผู้บริโภคที่ดูแลสุขภาพเป็นอย่างดี
นอกจากนี้ ยังขยายสู่การผลิตและจำหน่ายสินค้าทางการเกษตรที่มีมูลค่าสูง (High Value Product หรือ HVP) ชนิดอื่นๆ เช่น กาแฟอินทรีย์ (Organic Coffee) และข้าวอินทรีย์ (Organic Rice) ปัจจุบันอยู่ระหว่างการวิจัยและพัฒนาผลิตภัณฑ์ทางการเกษตรประเภทอื่นๆ โดยมุ่งมั่นสร้างสรรค์ และพัฒนาผลิตภัณฑ์ทางการเกษตรที่มีมูลค่าสูงและมีประโยชน์ต่อสุขภาพ (Premium Agricultural Products) เพื่อให้องค์กรเติบโตไปพร้อมกับแผนพัฒนาเศรษฐกิจของภาครัฐ และแนวโน้มความต้องการอาหารเพื่อสุขภาพของโลก
สำหรับในปี 2565 บริษัทฯ วางงบลงทุนรวมไม่ต่ำกว่า 1,400-1,500 ล้านบาท แบ่งเป็น โครงการขยายกำลังการผลิต ในส่วนฟลาวมันสำปะหลังราว 400-500 ล้านบาท และอีกประมาณ 1,000 ล้านบาท รองรับแผนร่วมทุนกับพันธมิตร (JV) โดยปัจจุบันบริษัทฯ อยู่ระหว่างเจรจากับพันธมิตรหลายรายทั้งผลิตภัณฑ์ที่เกี่ยวข้องกับข้าวออร์แกนิค, สารให้ความหวาน และผลิตภัณฑ์เบเกอรี่และขนมหวาน ซึ่งจะสร้างส่วนเพิ่มฐานรายได้และช่วยสนับสนุนการเติบโตของ UBE ต่อไปอนาคต
นายชุณห์ โภไคศวรรย์ รองกรรมการผู้จัดการใหญ่ฝ่ายบัญชีและการเงิน UBE กล่าวเพิ่มเติมว่า ส่วนผลการดำเนินงานในปี 2564 บริษัทฯ มีกำไรสุทธิ 320.9 ล้านบาท เติบโต 223.1% YoY เมื่อเทียบกับปี 2563 ที่มีกำไรสุทธิ 99.33 ล้านบาท และมีรายได้รวมทำได้ 6,966.7 ล้านบาท เติบโต 57.1% YoY เมื่อเทียบกับปีก่อนที่มีรายได้ 4,434.5 ล้านบาท ถือเป็นสถิติทำผลการดำเนินงานสูงสุดเป็นประวัติการณ์นับตั้งแต่ก่อตั้งบริษัท ซึ่งเป็นการเติบโตอย่างแข็งแกร่งท่ามกลางสถานการณ์การแพร่ระบาดโควิด-19 ที่ส่งผลกระทบต่อเศรษฐกิจทั่วโลก
อย่างไรก็ตาม UBE มีปริมาณขายเอทานอลอุตสาหกรรม (Industrial Grade  Alcohol) เติบโตกว่า 2 เท่าของปริมาณการขายทั้งปี 2563 จากนำมาใช้ผลิตผลิตภัณฑ์ทำความสะอาดที่มีแอลกอฮอล์เป็นส่วนประกอบ (Alcohol-based Sanitizer) ภายใต้แบรนด์ “UBON BIO” และ “KLAR” หลังการแพร่ระบาดของโควิด-19 ทำให้ความต้องการเพิ่มขึ้น ขณะที่การเปิดเมืองในช่วงไตรมาส 4/2564 ทำให้มีความต้องการใช้เอทานอลเกรดเชื้อเพลิงเพิ่มขึ้น ส่งผลให้ทั้งปี 2564 มีปริมาณการขายเอทานอลโดยรวมเพิ่มเป็น 140 ล้านลิตร
ขณะที่ธุรกิจแป้งมันสำปะหลังมีแนวโน้มเติบโตต่อเนื่อง ทั้งผลิตภัณฑ์แป้งมันสำปะหลังทั่วไป และแป้งมันสำปะหลังออร์แกนิค ตามความต้องการที่เพิ่มขึ้น โดยเฉพาะในประเทศคู่ค้าหลัก เช่น ประเทศจีน สหรัฐอเมริกา ยุโรป ญี่ปุ่น เกาหลี เป็นต้น ส่งผลให้ปริมาณการจำหน่ายแป้งมันสำปะหลังรวมในปี 2564 เพิ่มขึ้นเป็น 198,947 ตันจากปี 2563 ที่ทำได้ 79,299 ตัน พร้อมกันนี้ ในช่วงที่ผ่านมาบริษัทฯ ได้ทำการตลาดฟลาวมันสำปะหลังสำหรับใช้ทำขนมเบเกอรี่เพื่อสร้างการรับรู้ให้แก่ผู้บริโภคคนไทย จึงเป็นโอกาสที่ดีในการเปิดตลาดฟลาวมันสำปะหลังเป็นเจ้าแรกๆ ในประเทศไทย หลังจากที่ UBE จะขยายกำลังการผลิตฟลาวสำปะหลังเพิ่มเป็น 300 ตันในปีนี้